1947 चे में दिल्ली, ऑल इंडिया रेडियो दी नौकरी दे सिलसिले च आया हा-डोगरी-कश्मीरी यूनिट च कम्म करन। नीलकंठन कमेटी ने मेरी सिलैक्शन रेडियो कश्मीर जम्मू आस्तै कीता हा ते नवम्बर, 1947 च में उत्थूं डोगरी खबरां ब्राडकास्ट करन बी लगी पेआ हा, पर दिल्ली ऑल इंडिया रेडियो च डोगरी-कश्मीरी यूनिट खोह्‌लने दे सरकारी फैसले कन्नै मिगी ते मेरे कन्नै हरबंसलाल चोपड़ा गी हवाईज्हाजै च दिल्ली सदाई गेआ ते 11 दसम्बर गी जिस दिन अस दिल्ली अप्पड़ें, उस्सै स’ञां साढे छे बजे में ऑल इंडिया रेडियो दिल्ली उप्पर डोगरी खबरें दा पैह्‌ला बुलेटिन ब्रॉडकास्ट कीता। रिहायश आस्तैं असें गी इक कमरा कर्ज़न रोड उप्पर वैस्टर्न हाउस दे बी ब्लाक च ऑल इंडिया रेडियो होस्टल च थ्होई गेआ।